Suomalaiset äänitaitelijat muuttavat pornon visuaalisen rivouden ääneksi.

Videon sisältö saattaa järkyttää.

Kun kirjailija Matias Riikonen, 28, eräänä joulukuisena aamuna autotallissa mikrofonin äärellä työnsi sormensa ensimmäistä kertaa verigreippiin ja tajusi, millainen litinä siitä syntyi, valtasi lapsenomainen riemu hänen mielensä.

Satoja työtunteja ja useita verigreippejä myöhemmin valmistui lopulta levy Äänipornoa.Riikosella ja muusikko Juuso Rauniolla, 27, oli ollut ideana tehdä levy, joka muuttaisi pornon visuaalisen rivouden ääneksi.

Vaikka levyn nimi on Äänipornoa, eivät tekijät kutsu sen sisältöä äänipornoksi.

- Tarkoitus ei ollut tehdä pornoa perinteisessä merkityksessä, vaan pornoa siinä merkityksessä, että liioitellaan asioita, tuodaan ne liian muhkeina liian lähelle. Halusimme vetää kaikki äänet niin överiksi kuin mahdollista, Riikonen luonnehtii.

Äänipornoa nauhoitettiin kahdessa vaiheessa. Ensin vapaaehtoiset näyttelijät äänittivät improvisoidut puhekohtaukset viime kesänä ja sen jälkeen kaksikko alkoi äänittää erilaisia foley-ääniä linnunlaulusta seksiääniin.

Äänet luotiin levylle kerroksittain. Esimerkiksi tavallisen yhdynnän runko tehtiin ensin vesiruiskulla tai vesipyssyllä, ja sen päälle kasattiin hedelmistä saatuja roiskeääniä.

Mitä mieltä sukulaiset ja ystävät ovat olleet urakasta?

- He ovat menettäneet toivonsa suhteeni jo kauan sitten, Riikonen toteaa.